Kiskőrösi Bem József Általános Iskola Soltszentimrei Általános Iskolája
6223 Soltszentimre, Szent Imre utca 18.
Iskolánk a Kiskőrösi Bem József Általános Iskola Soltszentimrei Általános Iskolája nevet viseli. Címe: 6223 Soltszentimre, Szent Imre u. 18. Az intézmény közös szakmai dokumentumokkal, intézményi munkaközösségekkel működik. Nevelőtestületünk a központi intézmény nevelőtestületének része. Fenntartó: Kiskőrösi Tankerületi Központ.
Az iskola jelenleg 8 évfolyamból szervezett 8 osztályból és két napközis csoportból áll. Tanulóink száma 145 fő. Alsó tagozatos tanulók: 84, felső tagozatos tanulók: 61 fő. 2005 szeptemberétől foglalkozunk a sajátos nevelési igényű tanulók integrált nevelésével számuk: 17 gyermek. Mellettük 23 tanuló küzd beilleszkedési és tanulási nehézséggel. Az ő fejlesztésükre egyéni rehabilitációs és fejlesztő foglalkozásokat szervezünk fejlesztő pedagógus bevonásával.  Az iskola társadalmi környezetét vizsgálva elmondható, hogy tanulóink 13%-a hátrányos helyzetű, nincs halmozottan hátrányos helyzetű. 
Iskolánk olyan személyiségközpontú intézmény, ahol minden nevelő, a nevelő- és oktató munkát segítő munkatársak arra törekednek, hogy tanulóink a sokoldalú ismeretszerzés lehetőségeivel élve, életkori sajátosságaiknak, lehetőségeiknek megfelelően megszerezzék azokat az ismereteket, kulcskompetenciákat, amelyek elengedhetetlenek az életben való rugalmas alkalmazkodáshoz, a változások követéséhez, saját sorsuk alakításához, az élethosszig tartó tanuláshoz. 
[bookmark: _GoBack]Alapvető jelentőséget tulajdonítunk a kulcskompetenciák kialakításának, az egész életen át tartó tanuláshoz szükséges motívumok és tanulási képességek kiművelésének. 
Kiemelt fontosságúnak tartjuk, hogy a tanulóink  jól nevelt, mások értékeit megbecsülő és tiszteletben tartó, önművelésre képes, kreatív személyiséggé váljanak. Olyan személyi és tárgyi feltételeket szeretnénk teremteni, amelyek a gyermekek esélyegyenlőségét és boldogulását biztosítják a kor követelményeinek megfelelően. Nagy hangsúlyt fektetünk a különleges bánásmódot igénylő gyerekek oktatására, felvállaljuk a sajátos nevelési igényű, illetve beilleszkedési, tanulási, magatartási nehézségekkel küzdő tanulók  fejlesztését, inkluzív nevelését.
Demokratikus, nyílt, őszinte légkör kialakításán és megvalósításán fáradozunk, mely a tanuló-pedagógus, szülő-pedagógus kapcsolatban is jelen van, azokat áthatja. 
Alapelveink akkor érvényesülhetnek igazán, ha gyermekeink jól érzik magukat az iskolában. 
Iskolánk specialitása, hogy nemcsak a gyermekek értelmi, hanem az érzelmi intelligenciájának fejlesztésére is nagy hangsúlyt fektetünk. Boldog gyermekeket szeretnénk nevelni.

